Document ID: 32004R1996

ΚΑΝΟΝΙΣΜΌΣ (ΕΚ) αριθ. 1996/2004 ΤΗΣ ΕΠΙΤΡΟΠΉΣ
της 19ης Νοεμβρίου 2004
για αποδοχή των αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Ρωσικής Ομοσπονδίας και Ουκρανίας και για την συνέχιση της υπαγωγής των εισαγωγών νιτρικού αμμωνίου καταγωγής Ρωσικής Ομοσπονδίας ή Ουκρανίας σε καταγραφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «βασικός κανονισμός»), και ιδίως το άρθρο 8, το άρθρο 21 και το άρθρο 22 στοιχείο γ),
μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1)
Το Συμβούλιο επέβαλε οριστικό δασμό αντιντάμπινγκ στις εισαγωγές νιτρικού αμμωνίου καταγωγής Ουκρανίας με τον κανονισμό (ΕΚ) αριθ. 132/2001 (2) (το «υπό εξέταση προϊόν»). Μετά τη λήξη ενδιάμεσης επανεξέτασης και επανεξέτασης ενόψει της λήξεως των μέτρων, το Συμβούλιο επέβαλε οριστικό δασμό αντιντάμπινγκ στις εισαγωγές του υπό εξέταση προϊόντος καταγωγής Ρωσικής Ομοσπονδίας («Ρωσία») με τον κανονισμό (ΕΚ) αριθ. 658/2002 (3).
(2)
Τον Μάρτιο 2004, η Επιτροπή με ανακοίνωση που δημοσίευσε στην Επίσημη Εφημερίδα της Ευρωπαϊκής Ένωσης (4), ανήγγειλε την έναρξη μερικής ενδιάμεσης επανεξέτασης των ισχυόντων μέτρων για τις εισαγωγές του υπό εξέταση προϊόντος καταγωγής Ρωσίας και Ουκρανίας («τα μέτρα»), προκειμένου να εξετασθεί η σκοπιμότητα προσαρμογής τους ώστε να ληφθούν υπόψη ορισμένες συνέπειες της διεύρυνσης της Ευρωπαϊκής Ένωσης σε 25 κράτη μέλη («διεύρυνση»):
(3)
Το Συμβούλιο κατέληξε στο συμπέρασμα ότι η προσωρινή προσαρμογή των ισχυόντων μέτρων είναι προς το συμφέρον της Κοινότητας, προκειμένου να αποφευχθεί ένας αιφνίδιος και υπερβολικά αρνητικός αντίκτυπος στους εισαγωγείς και χρήστες των δέκα νέων κρατών μελών που προσχωρούν στην Ευρωπαϊκή Ένωση («η ΕΕ των 10») αμέσως μετά τη διεύρυνση. Θεωρήθηκε ότι ο καλύτερος τρόπος για να επιτευχθεί τούτο, ήταν η αποδοχή των αναλήψεων υποχρεώσεων που προτάθηκαν από τα συνεργασθέντα μέρη, με στοιχεία για ελάχιστες τιμές εισαγωγής και ανώτατα ποσοτικά όρια.
(4)
Επομένως, η Επιτροπή, με τον κανονισμό (ΕΚ) αριθ. 1001/2004 (5), δέχθηκε, ως ειδικό μέτρο, βραχυπρόθεσμες αναλήψεις υποχρεώσεων από i) ένα παραγωγό εξαγωγέα του υπό εξέταση προϊόντος στην Ουκρανία (OJSC «Azot») ii) ένα παραγωγό εξαγωγέα στη Ρωσία (OJSC MCC Eurochem) σε ό,τι αφορά αγαθά παραγόμενα στις εγκαταστάσεις παραγωγής του της JSC Nak Azot, Ρωσία και τα οποία πωλούνται από τη συνδεόμενη με αυτόν εταιρεία (Cumberland Sound Ltd, Βρετανικές Παρθένες Νήσοι) iii) δύο συνδεόμενους ρώσους παραγωγούς εξαγωγείς από κοινού (ανώνυμη εταιρεία «Acron» και ανώνυμη εταιρεία «Dorogobuzh»).
(5)
Προκειμένου να υπάρξει απαλλαγή από τους δασμούς αντιντάμπινγκ την οποία επισύρει η αποδοχή των αναλήψεων υποχρεώσεων, οι κανονισμοί (ΕΚ) αριθ. 658/2002 και (ΕΚ) αριθ. 132/2001 τροποποιήθηκαν από τον κανονισμό (ΕΚ) αριθ. 993/2004 του Συμβουλίου.
(6)
Στον κανονισμό (ΕΚ) αριθ. 1001/2004 ορίζεται ότι η αποδοχή αναλήψεων υποχρεώσεων περιορίζεται σε αρχική περίοδο έξι μηνών («η αρχική περίοδος»), με την επιφύλαξη της συνήθους διάρκειας των υφιστάμενων μέτρων και ότι παύουν μετά την παρέλευσης της περιόδου αυτής, εκτός αν η Επιτροπή κρίνει σκόπιμη την παράταση της περιόδου εφαρμογής τους.
(7)
Όπως ορίζεται στην αιτιολογική σκέψη 15 του κανονισμού (ΕΚ) αριθ. 1001/2004, η συνέχιση της αποδοχής των αναλήψεων υποχρεώσεων υπάγεται σε εκτίμηση κατά τη λήξη της εξάμηνης περιόδου, προκειμένου να επαληθευθεί αν εξακολουθούν να υφίστανται οι έκτακτες και αρνητικές συνθήκες για τους τελικούς χρήστες στην ΕΕ των 10, οι οποίες οδήγησαν στην αποδοχή των αναλήψεων υποχρεώσεων. Έγινε, επίσης, αξιολόγηση της συμμόρφωσης των ενδιαφερόμενων εταιρειών προς τις αναληφθείσες υποχρεώσεις τους, ως μέρος της συνολικής εκτίμησης.
B. ΕΚΤΙΜΗΣΗ
1. Περιεχόμενο των υφιστάμενων αναλήψεων υποχρεώσεων
(8)
Οι υφιστάμενες αναλήψεις υποχρεώσεων που προτείνουν οι εταιρείες, τις υποχρεώνουν, μεταξύ άλλων, να εξάγουν σύμφωνα με τη παραδοσιακή διάρθρωση του εμπορίου τους σε πελάτες στην ΕΕ των 10, σε επίπεδο ορισμένων ελάχιστων τιμών εισαγωγής ή πάνω από αυτό («ΕΤΕ»). Με αυτές τις ΕΤΕ εξαλείφεται σημαντικά το ζημιογόνο ντάμπινγκ που διαπιστώθηκε στις αρχικές έρευνες. Τέτοιες εξαγωγές γίνονται επίσης στο πλαίσιο ποσοτικών ανώτατων ορίων που καθορίζονται με βάση προηγούμενες παραδοσιακές ροές εξαγωγών προς την ΕΕ των 10.
(9)
Οι όροι των αναλήψεων υποχρεώσεων υποχρεώνουν επίσης τις υπογράφουσες εταιρίες να παρέχουν στην Επιτροπή τακτικές και λεπτομερείς πληροφορίες, με τη μορφή μηνιαίας έκθεσης, σχετικά με τις πωλήσεις τους στην ΕΕ των 10 (ή τις μεταπωλήσεις από κάθε συνδεόμενο μέρος στην Κοινότητα) και να δέχονται επισκέψεις επαλήθευσης από την Επιτροπή. Επίσης, προκειμένου να είναι δυνατή η πλήρης παρακολούθηση της αποτελεσματικότητας των αναλήψεων υποχρεώσεων, παρελήφθη γραπτή συμφωνία από τους παραδοσιακούς πελάτες του εξαγωγέα στην ΕΕ των 10, ότι και αυτοί επιτρέπουν τις επί τόπου επισκέψεις επαλήθευσης στις εγκαταστάσεις τους.
2. Συμμόρφωση με τις υφιστάμενες αναλήψεις υποχρεώσεων
(10)
Με τις επισκέψεις επαλήθευσης στους παραγωγούς εξαγωγείς διαπιστώθηκε ότι οι ενδιαφερόμενες εταιρείες είχαν τηρήσει τις ΕΤΕ και ότι ο εξαχθείς στην ΕΕ των 10 όγκος δεν υπερέβαινε τα επίπεδα των ποσοτικών ανώτατων ορίων, που ορίζονται στις αναλήψεις υποχρεώσεων. Επιπλέον, διαπιστώθηκε ότι οι εταιρίες τηρούσαν σε μεγάλο βαθμό την παραδοσιακή διάρθρωση του εμπορίου τους με επί μέρους πελάτες στην ΕΕ των 10. Επίσης, σύμφωνα με τις διαθέσιμες πληροφορίες, δεν υπήρξαν εμφανείς «διαχύσεις», των εισαγωγών του υπό εξέταση προϊόντος, από την ΕΕ των 10 προς την ΕΕ των 15, που είχε επωφεληθεί από την απαλλαγή των δασμών αντιντάμπινγκ, που παρέχουν οι αναλήψεις υποχρεώσεων.
3. Ανάλυση των όρων της συνέχισης αποδοχής των αναλήψεων υποχρεώσεων
(11)
Από την ανάλυση των μηνιαίων εκθέσεων πωλήσεων, που υποβάλλονται στην Επιτροπή από τις ενδιαφερόμενες εταιρίες και που βασίζονται σε επίσημα στατιστικά δεδομένα προέκυψε ότι, παρά την κάποια σύγκλιση των τιμών, εξακολουθούσε να υπάρχει έντονη διαφορά μεταξύ των τιμών του υπό εξέταση προϊόντος στην ΕΕ των 10 και αυτών στην ΕΕ των 15. Επιπλέον, παρατηρήθηκε ότι οι ποσότητες εισαγωγών από την Ρωσία και την Ουκρανία στην ΕΕ των 10 μειώθηκαν από τη στιγμή της διεύρυνσης, ωστόσο, εξακολουθούν να παραμένουν σημαντικές αν ληφθεί υπόψη το γεγονός ότι η εξεταζόμενη περίοδος είναι μια εκ των περιόδων «χαμηλής κίνησης» για το υπό εξέταση προϊόν. Επιπλέον, κατά τα αναφερόμενα στην αιτιολογική σκέψη 28 του κανονισμού (ΕΚ) αριθ. 993/2004, ασυνήθεις αυξήσεις των εξαγωγών στην ΕΕ των 10 διαπιστώθηκαν πριν από τη διεύρυνση, το 2003 και λίγους μήνες στις αρχές του 2004. Θεωρείται ότι αυτό μπορεί επίσης να συνέβαλε στη μείωση των ποσοτήτων που εισήχθησαν στην ΕΕ των 10 κατόπιν της διεύρυνσης.
Γ. ΣΥΜΠΕΡΑΣΜΑ
1. Αποδοχή των αναλήψεων υποχρεώσεων
(12)
Δεδομένου ότι εξακολουθούν να υφίστανται οι έκτακτες και αρνητικές συνθήκες που επικρατούσαν πριν από τη διεύρυνση και εξαιτίας των οποίων κατέστησαν αναγκαίες οι αναλήψεις υποχρεώσεων, και ότι τηρήθηκαν οι όροι των αναλήψεων υποχρεώσεων κατά την αρχική περίοδο εφαρμογής τους από τις ενδιαφερόμενες εταιρίες, θεωρείται δικαιολογημένη η αποδοχή των αναλήψεων υποχρεώσεων τις οποίες πρότειναν οι ενδιαφερόμενες εταιρίες για μια περαιτέρω περίοδο.
(13)
Σε ό,τι αφορά στη διάρκεια της επιπλέον περιόδου αυτής, κρίνεται ότι αν αυτή υπερβαίνει το εξάμηνο, τούτο ανατρέπει τον μεταβατικό χαρακτήρα των αναλήψεων υποχρεώσεων, συνεπώς, η αποδοχή τους θα ισχύει από τις 21 Νοεμβρίου 2004 μέχρι τις 20 Μαΐου 2005 (η «τελική περίοδος»).
(14)
Σε ό,τι αφορά στο επίπεδο των ποσοτικών ανώτατων ορίων που εφαρμόζονται για τη τελική περίοδο, πρέπει να σημειωθεί ότι αυτά υπολογίστηκαν σύμφωνα με τη μεθοδολογία που χρησιμοποιήθηκε για τον καθορισμό των ανώτατων ποσοτικών ορίων για την αρχική περίοδο (ωστόσο, ενώ κατά την αρχική περίοδο έγιναν μειώσεις από τις παραδοσιακές ποσότητες προκειμένου να ληφθούν υπόψη ασυνήθεις ποσότητες εισαγωγών πριν από τη διεύρυνση, για την τελική περίοδο δεν γίνονται προσαρμογές για τον προσδιορισμό των ανώτατων ποσοτικών ορίων). Πάραυτα, λόγω της αυξημένης κατανάλωσης του εν λόγω προϊόντος στην ΕΕ των 10, ελήφθη υπόψη ένας συντελεστής αύξησης κατά τον καθορισμό των ανώτατων ποσοτικών ορίων για την τελική περίοδο, για κάθε παραγωγό εξαγωγέα επωφελούμενο ανάληψης υποχρέωσης.
(15)
Ωστόσο, σύμφωνα με τον κανονισμό (ΕΚ) αριθ. 993/2004, οι αναλήψεις υποχρεώσεων δεσμεύουν κάθε παραγωγό εξαγωγέα να τηρεί τις ΕΤΕ εντός των ανωτάτων ορίων εισαγωγών και, για να καθίσταται δυνατή η παρακολούθηση των αναλήψεων υποχρεώσεων, οι ενδιαφερόμενοι παραγωγοί εξαγωγείς έχουν επίσης συμφωνήσει να ακολουθούν τις παραδοσιακές τους μεθόδους πώλησης προς επί μέρους πελάτες στην ΕΕ των 10. Επίσης, οι παραγωγοί εξαγωγείς γνωρίζουν ότι εάν διαπιστωθεί σημαντική μεταβολή των μεθόδων πώλησης ή, εάν η παρακολούθηση των αναλήψεων υποχρεώσεων καταστεί κατά κάποιο τρόπο δύσκολη ή αδύνατη, η Επιτροπή δύναται να ανακαλέσει την αποδοχή των αναλήψεων υποχρεώσεων της εταιρείας και στη θέση τους να επιβάλει οριστικούς δασμούς αντιντάμπινγκ ή, ακόμη, να αναπροσαρμόσει το ανώτατο όριο ή να προβεί στη λήψη άλλων μέτρων επανόρθωσης.
(16)
Άλλη προϋπόθεση των αναλήψεων υποχρεώσεων αποτελεί το γεγονός ότι, σε περίπτωση παραβίασής τους, η Επιτροπή δύναται να ανακαλεί την αποδοχή τους και στη θέση τους να επιβάλλει οριστικούς δασμούς αντιντάμπινγκ.
(17)
Επίσης, οι επιχειρήσεις θα υποβάλλουν τακτικά στην Επιτροπή λεπτομερή στοιχεία σχετικά με τις εξαγωγές τους στην Κοινότητα, και επομένως η Επιτροπή θα είναι σε θέση να παρακολουθεί αποτελεσματικά τις αναλήψεις υποχρεώσεων.
(18)
Για να μπορέσει η Επιτροπή να παρακολουθεί αποτελεσματικά την τήρηση των αναλήψεων υποχρεώσεων από κάθε εταιρεία, όταν υποβάλλεται στην αρμόδια τελωνειακή αρχή αίτηση θέσης σε ελεύθερη κυκλοφορία σύμφωνα με μια ανάληψη υποχρέωσης, η απαλλαγή από το δασμό υπόκειται στην προσκόμιση εμπορικού τιμολογίου, το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 993/2004. Αυτό το επίπεδο πληροφόρησης είναι επίσης απαραίτητο για να επιτρέψει στις τελωνειακές αρχές να επαληθεύουν με ικανοποιητική ακρίβεια ότι οι αποστολές αντιστοιχούν στα εμπορικά έγγραφα. Στην περίπτωση που δεν προσκομίζεται το εν λόγω εμπορικό τιμολόγιο, ή αν αυτό δεν αντιστοιχεί στο προϊόν που παρουσιάζεται στο τελωνείο, καταβάλλεται ο κατάλληλος δασμός αντιντάμπινγκ.
2. Διαβουλεύσεις με τα κράτη μέλη
(19)
Σύμφωνα με την αιτιολογική σκέψη 15 του κανονισμού (ΕΚ) αριθ. 1001/2004, ζητήθηκε η γνώμη των κρατών μελών σχετικά με τη πρόταση περί της αποδοχής των αναλήψεων υποχρεώσεων για περαιτέρω περίοδο. Ορισμένα κράτη μέλη θεώρησαν ότι έπρεπε να αυξηθεί το επίπεδο των ΕΤΕ. Ωστόσο, πρέπει να γίνει υπενθύμιση του ότι αυτές οι αναλήψεις υποχρεώσεων δεν ισοδυναμούν με δασμό αντιντάμπινγκ, εφόσον οι ορισθείσες ΕΤΕ τοποθετούνται σε επίπεδα χαμηλότερα από τις συνήθεις περιπτώσεις. Χρησιμεύουν μάλλον ως «δίχτυ ασφαλείας» και δεν πρέπει να πέσουν οι τιμές στην ΕΕ των 10 κάτω από αυτό. Λαμβάνοντας υπόψη τούτο και τον βραχυπρόθεσμο χαρακτήρα των αναλήψεων υποχρεώσεων καθώς και τις έκτακτες περιστάσεις υπό τις οποίες έγιναν δεκτές οι αναλήψεις υποχρεώσεων, δεν θεωρείται σκόπιμη επί του παρόντος η αναθεώρηση των επιπέδων των ΕΤΕ.
3. Κοινοποίηση στα ενδιαφερόμενα μέρη
(20)
Όλα τα ενδιαφερόμενα μέρη τα οποία είχαν προηγουμένως αναγγελθεί, ειδοποιήθηκαν σχετικά με την πρόθεση αποδοχής των αναλήψεων υποχρεώσεων. Η ένωση παραγωγών του κοινοτικού κλάδου παραγωγής δήλωσε ότι δεν θα ήταν αντίθετη σε ό,τι αφορά στην αποδοχή περαιτέρω περιόδου, υπό τον όρο ότι τούτο δεν έβλαπτε την κατάστασή της. Ωστόσο, μια εθνική ένωση παραγωγών στην Πολωνία επανέλαβε τις απόψεις ορισμένων κρατών μελών, ότι πρέπει δηλαδή να αυξηθεί το επίπεδο των ΕΤΕ δεδομένου ότι τα καθορισθέντα επίπεδα τιμών δεν επέτρεπαν στους παραγωγούς της ένωσης αυτής να καλύψουν το κόστος τους. Ωστόσο, για τους εκτιθέμενους στη προηγούμενη αιτιολογική σκέψη λόγους, δεν θεωρείται επί του παρόντος σκόπιμη η αναθεώρηση των ΕΤΕ.
(21)
Ένας παραγωγός εξαγωγέας στη Ρωσία ενημέρωσε την Επιτροπή ότι προτίθετο να εξάγει στη Κοινότητα μέσω της νεοσυσταθείσας συνδεόμενης εμπορικής εταιρίας του στην Ελβετία.
(22)
Δεν παρελήφθησαν άλλες παρατηρήσεις που θα οδηγούσαν την Επιτροπή στο να μεταβάλλει τις απόψεις της επί του θέματος.
Δ. ΚΑΤΑΓΡΑΦΗ ΤΩΝ ΕΙΣΑΓΩΓΩΝ
(23)
Στον κανονισμό (ΕΚ) αριθ. 1001/2004, οι τελωνειακές αρχές εστράφησαν στην καταγραφή των εισαγωγών του υπό εξέταση προϊόντος, καταγωγής Ρωσίας και Ουκρανίας, στην Κοινότητα, που εξάγουν οι εταιρίες των οποίων έγιναν δεκτές οι αναλήψεις υποχρεώσεων και για το οποίο ζητήθηκε απαλλαγή από τους δασμούς αντιντάμπινγκ που επιβλήθηκαν με τον κανονισμό (ΕΚ) αριθ. 132/2001 και με τον κανονισμό (ΕΚ) αριθ. 658/2002, όπως τροποποιήθηκε από τον κανονισμό (ΕΚ) αριθ. 993/2004.
(24)
Δεδομένου ότι η αποδοχή των αναλήψεων υποχρεώσεων για την αρχική περίοδο άρχισε στις 21 Μαΐου 2004 και η αποδοχή των αναλήψεων υποχρεώσεων για την τελική περίοδο θα ακολουθήσει αμέσως μετά την αρχική περίοδο, οι δύο αυτές περίοδοι θεωρούνται ως μια συνεχής περίοδος. Ωστόσο, σύμφωνα με το άρθρο 14 παράγραφος 5 του βασικού κανονισμού, η μέγιστη περίοδος για την καταγραφή ανέρχεται σε εννέα μήνες, επομένως οι τελωνειακές αρχές πρέπει να καταγράφουν τις εισαγωγές αυτές μόνο μέχρι τις 20 Φεβρουαρίου 2005,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αναλήψεις υποχρεώσεων που προτάθηκαν από τους παραγωγούς-εξαγωγείς που αναφέρονται στη συνέχεια, στο πλαίσιο της διαδικασίας αντιντάμπινγκ όσον αφορά τις εισαγωγές νιτρικού αμμωνίου, καταγωγής Ουκρανίας και Ρωσικής Ομοσπονδίας, γίνονται αποδεκτές:
Χώρα
Εταιρεία
Πρόσθετος κωδικός Taric
Ουκρανία
Παραγωγή και εξαγωγή από την «Azot», Cherkasy, Ουκρανία στον πρώτο ανεξάρτητο πελάτη στην Κοινότητα που ενεργεί ως εισαγωγέας
A521
Ρωσική Ομοσπονδία
Παραγωγή από τις OJSC MCC Eurochem, Μόσχα, Ρωσία στις εγκαταστάσεις παραγωγής της JSC Nak Azot, Novomoskovsk, Ρωσία και πώληση από τις Cumberland Sound Ltd, Τορτόλα, Βρετανικές Παρθένες Νήσοι ή EuroChem Trading Gmbh, Zug, Ελβετία στον πρώτο ανεξάρτητο πελάτη στην Κοινότητα που ενεργεί ως εισαγωγέας.
A522
Ρωσική Ομοσπονδία
Παραγωγή και εξαγωγή από την ανώνυμη εταιρεία «Acron», Veliky Novgorod, Ρωσία ή την Ανώνυμη Εταιρία «Dorogobuzh» Verkhnedneprovsky, Smolensk Region, Ρωσία στον πρώτο ανεξάρτητο πελάτη στην Κοινότητα που ενεργεί ως εισαγωγέας.
A532
2. Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να συνεχίσουν τις κατάλληλες ενέργειες για την καταγραφή, μέχρι τις 20 Φεβρουαρίου 2005, των εισαγωγών στην Κοινότητα νιτρικού αμμωνίου καταγωγής Ρωσικής Ομοσπονδίας ή Ουκρανίας, που υπάγεται στους κωδικούς ΣΟ 3102 30 90 και 3102 40 90, που παράγεται και πωλείται ή παράγεται και εξάγεται από τις απαριθμούμενες στην παράγραφο 1 εταιρείες.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και εφαρμόζεται μέχρι τις 20 Μαΐου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 2004.

Labels: 4
1
3
6
18